F. Devínsky, poslanec: (2005-07-06):
Už z prehistórie je známe, ako sa s reformátormi vysporiadať. Najskôr sa hlučne kritizuje obsah, postup a metódy reforiem. To zažívame už takmer tri roky pri každom zasadnutí Národnej rady, na ktorom sa prerokúvajú reformné zákony. Ak to nezaberie, nasleduje pokus reformátorov odstaviť, v tejto etape sme sa ocitli dnes. Ak ani to nezaberie a reformy sú úspešné, ako je to aj teraz, treba si ich výsledky, diplomaticky povedané, prisvojiť. Veď si len spomeňte, koľkokrát odznelo aj vo vašich radoch, že takéto, resp. podobné reformy by ste museli robiť aj vy. Naša spoločnosť si želá stabilitu a pokoj. Vyvolávanie napätí dnešného typu sú neúspešné pokusy na získavanie politických bodov, dokonca v niektorých prípadoch aj na získavanie chýbajúcej politickej agendy. Preto ani podpisy pod návrhom na odvolanie, najmä na prvých miestach, z tohto hľadiska mňa vôbec neprekvapili. Každý si môže prečítať bulletin Štatistického úradu, mimochodom všetci poslanci ho asi pred 10 dňami dostali, a či chce, alebo nechce, vidí, aké pozitívne výsledky za pomerne krátky čas táto krajina dosiahla. Ja naozaj nechcem o týchto číslach podrobne hovoriť, pretože už o tom tu bola reč. Navyše v tejto snemovni už odznelo, že z grafov a čísiel sa nenajeme. Ak však napríklad koruna posilnila voči euru o takmer 6 %, voči doláru o viac ako 13 %, alebo dokonca štátny rozpočet vykazoval ku koncu apríla tohto roku prebytok 6,4 mld. korún, klesá miera evidovanej nezamestnanosti, stúpa predaj áut a stúpajú nákupy obyvateľstva v maloobchode takmer o 7 %, potom tieto čísla, ale hlavne trendy – a všetci vieme, že trendy sú dôležité – jasne hovoria o zlepšujúcej sa situácii na Slovensku. Preto zdôvodnenie návrhu na odvolanie premiéra tejto vlády slovami „vláda pod jeho vedením dosiahla návrat chudoby na Slovensko“ znie prinajmenej nekompetentne a je evidentné, že Slovensko nie je krajinou zúfalstva a úpadku, ako sa to snaží návrh navodiť. Vláda reformami plní svoje programové vyhlásenie. Teda plní to, čo sľúbila a táto snemovňa prijala. Inak sa tomu hovorí, že drží slovo. A nie je predsa možné robiť premiéra zodpovedného za to, že presadzuje a napĺňa veci, ktoré sú v programovom vyhlásení vlády, že plní to, čo sľúbil. Ako to odznelo na inom mieste, takéto obvinenia možno považovať dokonca za pohŕdanie parlamentom i občanmi. Vláda drží slovo aj v oblasti vzdelávania, kde napríklad výdavky na vysoké školy vzrástli od roku 2000 takmer na dvojnásobok, na 10,5 mld. korún, ale aj v otázke budovania vzdelanostnej spoločnosti prostredníctvom projektu Minerva. Iste možno povedať, že každý z vystupujúcich je subjektívne ovplyvnený. Avšak medzinárodné agentúry, ktoré hodnotia pozície Slovenska z mnohých pohľadov, nezaujímajú naše subjektívne názory, aj keď pre niekoho to môže byť značne bolestivé. Tieto konštatujú, že dnes sa Slovensko umiestnilo z 28 transformujúcich sa krajín na 4. mieste. V rámci Vyšehradskej štvorky na 2. mieste, dokonca pred Českou republikou, pričom odchýlky sú v stotinách bodu, a vo všetkých sledovaných parametroch Slovensko vykazuje zlepšujúce sa tendencie. Je samozrejme jasné, že nič nejde hladko ani jednoducho. Ešte je veľa vecí, ktoré sa musia doladiť a dokončiť, napríklad aj vzhľadom na vstup Slovenska do Európskej únie, o čo sa – a ja to poviem len tak mimochodom – zaslúžili práve vlády premiéra Dzurindu a, samozrejme, aj tento parlament, ale až od roku 1998. Je preto podľa môjho názoru značne nezodpovedné, pre Slovensko mimoriadne kontraproduktívne destabilizovať situáciu z akýchkoľvek pohnútok, nech sa už nazývajú akokoľvek. Takýmto destabilizujúcim krokom je aj návrh na odvolanie predsedu vlády Slovenskej republiky a som presvedčený, že tento návrh je pre celú našu spoločnosť škodlivý, a preto ho treba odmietnuť. Ďakujem vám za pozornosť. (Potlesk.) Pán predsedajúci, skončil som.